कीर्तिमानमा सुधार
नेपाल स्ट्रोङगेस्ट तेस्रो सुनीललाल जोशी स्मृति राष्ट्रिय भारोत्तोलनमा मंगलबार नेपाल पुलिस क्लबकी संगीता राईले राष्ट्रिय कीर्तिमान बनाएकी छन् ।
काठमाडौँ — नेपाल स्ट्रोङगेस्ट तेस्रो सुनीललाल जोशी स्मृति राष्ट्रिय भारोत्तोलनमा मंगलबार नेपाल पुलिस क्लबकी संगीता राईले राष्ट्रिय कीर्तिमान बनाएकी छन् ।मरु बैंक्वेटमा आयोजित प्रतियोगिताको पहिलो दिन सिनियर ४९ केजी तौल समूहमा संगीताले राष्ट्रिय कीर्तिमान बनाउने क्रममा स्न्याचमा ५९ केजी, क्लिन एन्ड जर्कमा ७६ केजीसहित कुल १ सय ३५ केजी उचालेकी थिइन् । उनले तीनै विधामा कीर्तिमान स्थापित गरिन् । यसअघि उनले आठौं राष्ट्रियमा ५८, ७५ र १३३ केजीको कीर्तिमान राखेकी थिइन् । उनको तौलमा अन्य प्रतिस्पर्धी थिएनन् । सोही विधाको जुनियरतर्फ बर्दियाकी पवित्रा थापामगरले स्वर्ण जितिन् । उनले स्न्याचमा ४०, क्लिन एन्ड जर्कमा ५० सहित कुल ९० केजी उठाइन् । एपीएफकी पल्लवी चौधरीले क्रमशः ४० र ४८ केजीसहित कुल ८८ केजीबाट रजत जितिन् । कांस्य जितेकी ग्लोबल बीएसएस सप्तरीकी पूजा मण्डलले ३७ र ४२ केजीसाथ कुल ७९ केजी उचालिन् ।महिला सिनियर ४५ केजीमा आर्मीकी रीता गुरुङले क्लिन एन्ड जर्क र कुलमा गरी दुई राष्ट्रिय कीर्तिमान बनाइन् । उनले क्लिनमा ६२ केजी उचालिन् । स्न्याचमा ४२ केजी भार उचालेकी उनले कुल १०४ केजीसाथ कीर्तिमान कायम गरिन् । समूहमा रीताले आठौं राष्ट्रियमा स्न्याचमा ४५ केजी, क्लिनमा ५० केजी र कुलमा ९५ केजीको कीर्तिमान राखेकी थिईन् ।रजत जितेकी झापाकी करिना चौधरीले स्न्याचमा ४७ केजीसाथ कीर्तिमान बनाइन् । उनले क्लिनमा ५६ केजीसहित कुल १०३ केजी उचालिन् । तेस्रो स्थानमा बर्दियाकी हीरामोती थारु रहिन् । उनले स्न्याचमा ३०, क्लिन एन्ड जर्कमा ४५ गरी कुल ७५ केजी उचालिन् । ४५ केजी जुनियर महिलातर्फ ग्लोबल सप्तरीकी काजल सदाले स्वर्ण जितिन् । उनले स्न्याचमा २७ र क्लिनमा ३७ केजीसहित कुल ६४ केजी उचालिन् । दोस्रो भएकी दाङकी सन्जना चौधरीले ३० र ३२ केजीसाथ ६२ केजी भार उचालिन् । ५५ केजीको सिनियरतर्फ पुलिसकी देवीकुमारी चौधरीले स्वर्ण जितिन् । उनले स्न्याचमा ६०, क्लिन एन्ड जर्कमा ८२ गरी कुल १४२ केजी उचालिन् । दोस्रो भएकी आर्मीकी गौरी चौधरीले स्न्याचमा ५० र क्लिनमा ५८ गरी १०८ केजी तथा तेस्रो भएकी एपीएफकी लीला राईले स्न्याचमा ३०, क्लिनमा ४० गरी कुल ७० केजी उचालिन् । सिनियरतर्फ ५९ केजी तौलमा स्न्याचतर्फ सञ्जु चौधरीले ७१ केजीसाथ कीर्तिमान बनाएकी छन् । यसअघि यस विधामा आर्मीकी कमला श्रेष्ठको नाममा ७० केजीको कीर्तिमान थियो । कमलाले आठौं राष्ट्रियमा उक्त कीर्तिमान बनाएकी हुन् । ६४ केजी तौलमा आर्मीकी शारदा चौधरीले स्न्याचमा आफ्नै नामको ६० केजी तौलमा सुधार गर्दै ६१ केजी उचालिन् । राष्ट्रिय कीर्तिमान राख्ने क्रममा ७१ केजी तौलमा पुलिसकी राज्यलक्ष्मी थापाले स्न्याचमा ६६ केजीसाथ आफ्नै नामको ६३ केजीको कीर्तिमानमा सुधार गरिन् । राज्यलक्ष्मीले पनि आठौंमै कीर्तिमान बनाएकी थिइन् । प्रतियोगिताको उद्घाटन गर्दै राष्ट्रिय खेलकुद परिषद्का सदस्य सचिव रमेश सिलवालले एउटा दिग्गज खेलाडीको स्मृतिमा आयोजित यस प्रतियोगितालाई आगामी वर्षदेखि रातो किताबमा पार्न पहल गर्न पहल गरिने बताए । 